寄山中僧
作者：宋無
朝代：宋

paragraphs: 名山舊隠巖巒秀，精舍蕭閒殿閣虛。
像禮旃檀千古佛，經翻貝葉五天書。
獸依草座跏趺後，禽下花臺施食餘。
空翠濕衣橫楖栗，紺泉澄鉢涌芙蕖。
鷲峰夢遶雲中寺，鹿苑身栖物外居。
清梵夜迴松月冷，孤禪晝起柏烟疏。
曙鐘寒韻侵虛籟，午供春香入野蕪。
道念有時憐老病，塵緣無計問真如。
遠公若許來同社，陶令何妨去結廬。
便向東林傍尊宿，菩提從此發心初。